60 elever underholdt plejehjemsbeboer med skønsang.

De hvide klæder trækkes over hovedet, og mellem de foldede hænder placeres et lys. Snakken går lystigt blandt de spændte fjerdeklasseselever på Nordstjernen Skole, som har huse i Frederikshavn. Det er den 13. december, hvilket er lig med luciaoptog. Freja Jensen, der går i 4. B, har fået æren af at være luciabrud og bærer derfor en krans med fem lys på hovedet. - Vi skal ind at synge Santa Lucia i kirken, og så kommer der nogle ældre mennesker og skal høre det, siger hun forud for optoget. Sammen med omkring 60 andre elever slår hun vejen forbi Abildgård Kirke, hvor en masse ældre sidder klar til at høre de lyse barnestemmer. Tiltag som dét er særligt vigtigt i en tid som denne, mener præsten i Abildgård Kirke, Marianne Bach. - Budskabet om Guds fred og kærlighed er essentielt lige nu i en verden og tid, som på mange måder er mørk og kold. Det gælder ude omkring i verden, hvor der blandt andet er krig, men det gælder også i Danmark, siger hun. Både beboerne på plejehjemmene Søparken og Abildgårdparken har sat sig på ræd og række for at høre de unge sangere i den oppyntede kirke. Og ind kommer eleverne så. Når man spørger Freja Jensen, hvordan det er at synge, lyder det prompte: - Det er sjovt. Udover Santa Lucia-sangen fremførte hun og de øvrige fjerdeklasser yderligere to numre for de fremmødte i kirken, inden den atter stod på undervisning.